Source: https://myorava.sme.sk/c/20139752/sud-zmenil-nazor-primatora-trstenej-obvinil.html
Timestamp: 2017-11-19 14:21:41+00:00
Document Index: 883651

Matched Legal Cases: ['Súd ', 'Súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Súd zmenil názor, primátora Trstenej obvinil - myorava.sme.sk
Súd zmenil rozhodnutie, primátora Trstenej obvinil
Okresný súd v Námestove dnes obvinil primátora Trstenej Juraja Bernaťáka v tom istom spore, v ktorom ho vlani v januári spod obžaloby oslobodil v plnom rozsahu.
15. apr 2016 o 16:54 Lýdia Vojtaššáková
NÁMESTOVO, TRSTENÁ. Spor pochádza z obdobia, keď Juraj Bernaťák šéfoval Správe katastra v Tvrdošíne. Na návrh jeho podriadenej ho prokurátorka v roku 2013 obžalovala z vydierania a zneužitia právomoci verejného činiteľa.
Predtým nebol, teraz je vinný
Po pomerne rozsiahlom dokazovaní vyhodnotil Okresný súd v Námestove v januári 2015 Bernaťákovu obhajobu vynesením rozsudku, ktorým ho oslobodil vo všetkých bodoch obžaloby. „Skutok nie je trestným činom,“ zdôvodnil.
Prokurátor sa odvolal a Krajský súd v Žiline rozsudok nižšieho súdu zrušil.
Na dnešnom pojednávaní súd nesúhlasil s doplnením svedka, ktorého navrhol advokát obžalovaného a bez žiadnych ďalších dôkazov rozsudok zmenil v prospech druhej strany.
Juraja Bernaťáka obvinil z vydierania a zneužívania právomocí verejného činiteľa. Štvorročný trest odňatia slobody by si mal odpykať v ústave na výkon trestu s minimálnym stupňom ostrahy.
„Absurdné,“ komentoval rozsudok Juraj Bernaťák. Ako povedal, čakal spravodlivý rozsudok, nedočkal sa. „Len za to, že som chcel, aby zákonnosť bola na prvom mieste. Načo sú potom normy a zákony, keď je človek, ktorý ich dodržiava, súdený?“ Podotkol, že viacerí ľudia o dnešnom rozhodnutí vedeli dopredu.
V pozadí sporu Bernaťák vidí Ivana Šaška, primátora Tvrdošína a predsedu tvrdošínskeho urbáru, s ktorým má dlhodobejšie nezhody. Ten obvinenie odmieta. „Čo ja mám s tým spoločné?“ Pripomenul predchádzajúce nezhody v oblasti oravického katastra. „Urbár nikdy nestratil svoje vlastníctvo k sporným pozemkom.“
Tentokrát sa odvolal obvinený
„Máme právo opravného prostriedku a ideme na krajský súd,“ povedal Bernaťákov advokát Jaroslav Kiapeš. „Podriadený súd je viazaný právnym názorom nadriadeného súdu. Myslím si, že v tomto prípade rozsudok nevychádza z presvedčenia sudkyne. „Som presvedčený, že okresný súd nemal inú možnosť ako rozhodnúť tak, ako dnes rozhodol. Pred niekoľkými mesiacmi tento istý súd povedal, že tento človek je nevinný, a zrazu, bez doplnenia akýchkoľvek dôkazov, povie, že je vinný?“ Sudkyňa podľa neho nemala toľko odvahy, aby povedala, že je vnútorne presvedčená o nevine obžalovaného. „Počúvla nadriadený súd.“
Prečítajte si tiež: Prečítajte si tiež:Prečítajte si, o čo vlastne v spore išlo Prečítajte si tiež: Prečítajte si tiež:Primátor Trstenej čelil obžalobe, súd ho oslobodil